Jon Olav Fosse yazaalibwa nga abiri mu mwenda Ogwomwenda lukumi mu lwenda ataano mu mwenda. Munnansi wa ggwanga lya Norway era nga muwandiisi wa butabo, muvvuunuzi, era muwandiisi wa mizannyo. Mu nkumi bbiri abiri mu esatu, yaweebwa ekirabo kya Nobel olw’ebiwandiiko by’obuyiiya mu mizannyo gye n'ebiwandiiko ebirala mw’ayogerera ku nsonga eziruma abantu abatalina bwogerero. "Omulimu gwa Fosse gukwata ku bitabo ebisukka mu nsanvu, omuli ebitontome, ebitabo by’abaana, emboozi, n’emizannyo gya katemba. Ebiwandiiko bino era bivvuunuddwa mu nnimi ezisukka mu makumi ataano. Fosse mu kiseera kino alina ebiyiiye ebyanjuddwa ku siteegi ezisukka mu lukumi mu nsi yonna. Y’omu ku bawandiisi b’emizannyo ab’omulembe guno abasinga okuzannya mu nsi yonna. Emizannyo gye girimu okufumiitiriza ennyo. Mu ngeri y’emu olulimi lw’akozesa mu biyiiye bye emirundi egisinga lukiikirira ennono y’ebyemizannyo eyassibwawo Henrik Ibsen mu kyasa eky'ekkumi n'omwenda.